ΓΡΑΠΤΗ ΕΡΩΤΗΣΗ E-1815/96 υποβολή: Roberto Mezzaroma (UPE) προς την Επιτροπή (5 Iουλίου 1996)

Θέμα: Κίνητρα υπέρ των ευρωπαϊκών μικρών και μεσαίων επιχειρήσεων

Από ένα πρόσφατο διεθνές συνέδριο σχετικά με τις επιχειρήσεις στον τομέα της βιοτεχνίας προέκυψαν πολύ ενδιαφέροντα στοιχεία τα οποία θα πρέπει να βάλουν την Ευρωπαϊκή Ένωση σε σκέψεις.

Στην Ευρώπη, οι ΜΜΕ αποτελούν το 99% του παραγωγικού συστήματος και απορροφούν το 66% των εργαζομένων. Τα τελευταία τρία χρόνια ο τομέας δημιούργησε νέες απασχολήσεις που ανέρχονται στο 75% επί του συνόλου, ο δε κύκλος εργασιών του αυξάνεται ετησίως κατά 6% έναντι του αντίστοιχου ποσοστού αυξήσεως των μεγάλων επιχειρήσεων, το οποίο κυμαίνεται μεταξύ 3% και 4%.

Παρά αυτά τα τόσο σημαντικά και αξιοπρόσεκτα στοιχεία του τομέα, διαπιστώνεται ότι η ευρωπαϊκή οικονομική πολιτική κινείται υπέρ των μεγάλων βιομηχανικών ομίλων.

Για το λόγο αυτό, πρέπει να δημιουργηθούν ευνοϊκές προϋποθέσεις υπέρ των ΜΜΕ, παρέχοντας κίνητρα και προωθώντας μία νέα και δυναμική επιχειρηματική πρακτική σε συνεργασία με τους δημόσιους φορείς που λειτουργούν στα κράτη μέλη της ΕΕ και ενθαρρύνοντας τις «αδελφοποιήσεις» μεταξύ επιχειρήσεων παρισσότερων κρατών οι οποίες ασκούν δραστηριότητα σε γόνιμους τομείς.

Δεν διαβλέπει ως εκ τούτου η Επιτροπή στη σκοπιμότητα να αναστραφεί η σημερινή τάση υπέρ του τομέα των ευρωπαϊκών ΜΜΕ όχι μέσω των κλασικών μέσων παροχής κινήτρων αλλά δημιουργώντας τις προϋποθέσεις και τις συνθήκες για την ανάπτυξη των εν λόγω επιχειρήσεων;

Aπάντηση του κ. Παπουτσή εξ ονόματος της Επιτροπής (16 Σεπτεμβρίου 1996)

Η Επιτροπή συμφωνεί με την άποψη ότι οι μικρομεσαίες επιχειρήσεις (ΜΜΕ) αποτελούν καίριο τομέα για την ανάπτυξη και τη δημιουργία θέσεων απασχόλησης. Ωστόσο, χρειάζεται να καταβληθούν περισσότερες προσπάθειες και να εξευρεθούν περισσότεροι πόροι ώστε να αξιοποιηθεί το δυναμικό των ΜΜΕ που θα συμβάλει στην επίτευξη των στόχων της ανάπτυξης, της ανταγωνιστικότητας και της απασχόλησης. Η Επιτροπή υπέβαλε, για το σκοπό αυτό, στο Ευρωπαϊκό Συμβούλιο της Μαδρίτης, ένα έγγραφο στο οποίο εκθέτει την πολιτική της για τον εν λόγω τομέα, ζητώντας την υιοθέτηση μιας πιο φιλόδοξης προσέγγισης υπέρ των ΜΜΕ. Το Ευρωπαϊκό Συμβούλιο συμφώνησε με τις απόψεις της Επιτροπής και ζήτησε την υλοποίηση των στόχων του εγγράφου αυτού το συντομότερο δυνατό, στο πλαίσιο του νέου ολοκληρωμένου προγράμματος για τις ΜΜΕ. Έτσι, η Επιτροπή ενέκρινε πρόσφατα ένα νέο ολοκληρωμένο πρόγραμμα για τις ΜΜΕ και τη βιοτεχνία ((COM(96) 329 τελικό. )) με στόχο να παράσχει ένα συνολικό πλαίσιο για το στενό συντονισμό των μέτρων υπέρ των ΜΜΕ που λαμβάνονται με τις διάφορες πολιτικές της Κοινότητας. Το ολοκληρωμένο πρόγραμμα καλύπτει τρία κύρια στοιχεία της πολιτικής για τις ΜΜΕ:

- μέτρα για την προώθηση του στενότερου συντονισμού των πολιτικών των κρατών μελών που επηρεάζουν τις ΜΜΕ, ιδίως με την ανταλλαγή των καλύτερων πρακτικών 7

- μέτρα που διασφαλίζουν τον καλύτερο συντονισμό των διαφόρων κοινοτικών μέτρων υπέρ των ΜΜΕ διαμέσου προγραμμάτων και πολιτικών όπως τα διαρθρωτικά ταμεία, το πρόγραμμα έρευνας και τεχνολογικής ανάπτυξης, η Ευρωπαϊκή Τράπεζα Επενδύσεων και το Ευρωπαϊκό Ταμείο Επενδύσεων 7

- μέτρα που σχεδιάστηκαν για τις ΜΜΕ στο πλαίσιο των ειδικών κοινοτικών δράσεων πολιτικής ΜΜΕ που προτείνονται στο τρίτο πολυετές πρόγραμμα για τις ΜΜΕ (1997-2000) ((ΕΕ αριθ. C 156 της 31.5.1996. )) το οποίο εξετάζεται στο Συμβούλιο.

Εκτιμάται ότι η νέα αυτή δυναμική και ολοκληρωμένη προσέγγιση θα ωφελήσει όλες τις μικρομεσαίες επιχειρήσεις της Κοινότητας. Σημαντικό στοιχείο της πολιτικής αυτής, τόσο σε κοινοτικό επίπεδο όσο και σε επίπεδο κρατών μελών είναι η βελτίωση του γενικότερου επιχειρηματικού περιβάλλοντος που ενθαρρύνει το επιχειρηματικό πνεύμα και την ανάληψη επιχειρηματικών κινδύνων ώστε να δημιουργούνται και να αναπτύσσονται οι επιχειρήσεις.

Ένα επιπλέον σημαντικό βήμα έγινε το Δεκέμβριο του 1994 με τη συγκρότηση μιας επιτροπής, στο πλαίσιο της Επιτροπής, για τη βελτίωση και την απλούστευση του επιχειρηματικού περιβάλλοντος. Η επιτροπή αυτή αποτελεί ένα πρακτικό μέσο που καταδεικνύει την ανάληψη κοινής δέσμευσης, από τα κράτη μέλη και την Επιτροπή, με στόχο τη διοικητική και κανονιστική απλούστευση, ιδίως προς όφελος των ΜΜΕ. Η επιτροπή αυτή αποτελεί, επίσης, ένα πλαίσιο ανταλλαγής βέλτιστων πρακτικών μεταξύ κρατών μελών. Η Επιτροπή θα υποβάλει, ενδεχομένως, συστάσεις στα κράτη μέλη σχετικά με τα μέτρα που θα μπορούσαν να ληφθούν για την περαιτέρω βελτίωση του επιχειρηματικού περιβάλλοντος και των σχέσεων μεταξύ των δημόσιων υπηρεσιών και των επιχειρήσεων.